पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना वायरस की दूसरी लहर भयानक रूप ले चुकी है। रोजाना 800 से 1100 के बीच नए संक्रमित मिलने से सरकारी और निजी अस्पतालों में बेड की कमी हो गई है। बाजार में मुंहमांगी कीमत पर ऑक्सीजन सिलेंडर नहीं मिल रहे हैं। ऑक्सीटर और जरूरी दवाओं की भी कमी है। कोरोना के संक्रमण का अंदाज इससे लगाया जा सकता है कि इससे पीड़ितों की मौत की संख्या में अचानक इजाफा हुआ है। लेकिन जिला प्रशासन कोरोना से होने वाली मौत का वास्तविक आंकड़ा छिपा रहा है।
जिला प्रशासन द्वारा जारी आंकड़े के अनुसार, 1 जनवरी 2021 से 5 मई तक कोरोना से 344 लोगों की मौत हुई है। सिर्फ अप्रैल में कोरोना से 238 और मई के 5 दिनों में 104 लोगों की मौत होने का दावा किया गया है। दैनिक भास्कर ने पिछले चार माह तक शहर के दो प्रमुख श्मशान घाट और चार कब्रिस्तान का डाटा निकाला। संख्या चौंकाने वाला और प्रशासन के दावे से लभगग चार गुना अधिक निकला। एक जनवरी से 5 मई तक श्मशान घाट और कब्रिस्तान पर कुल 1349 कोरोना संक्रमित शव का अंतिम संस्कार हुआ। सिर्फ अप्रैल 628 और मई में 718 शवों का अंतिम संस्कार किया गया है।
80 प्रतिशत में कारण कॉर्डियक अरेस्ट, इसे भी कोरोना से मौत माना जा रहा
को रोना के डर के बीच सामान्य मौत का आंकड़ा भी बढ़ गया है। सिर्फ अप्रैल में 2003 शव सामान्य लोगों के आए। इनका अंतिम संस्कार सुवर्णरेखा-पार्वती बर्निंग घाट के अलावा शहर के चार कब्रिस्तानों में किया गया। सुवर्णरेखा बर्निंग घाट पर सेवा देने वाले गोपाल राव के अनुसार, इतनी अधिक मौत अब तक नहीं देखी थी। कोरोना के सेकेंड वेव में अप्रैल-2021 में औसतन हर दिन 10 से अधिक चिताएं जल रही हैं। एक चिता ठंडी भी नहीं होती है कि दूसरी सजानी पड़ रही है। पहले अधिकतर बुजुर्ग या दुर्घटना में मरने वाले युवा के शव अधिक आते थे। अब जितने शव आ रहे हैं, उसमें 80 फीसदी में मौत का कारण कॉर्डियक अरेस्ट बताया जा रहा है। हकीकत यही है कि ये भी संदिग्ध हैं। कोरोना से मौत हो रही है, लेकिन परिजन छिपाकर अंतिम संस्कार कर रहे हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva awa_Deva hin_Deva zho_Hant eng_Latn